CELEX: 52014XG0201(02)
Language: sl
Date: 2014-02-01 00:00:00
Title: Sklepi Sveta o krepitvi socialnega vključevanja mladih, ki niso zaposleni, se ne izobražujejo ali usposabljajo

1.2.2014   
            
            
               SL
            
            
               Uradni list Evropske unije
            
            
               C 30/5
            
         Sklepi Sveta o krepitvi socialnega vključevanja mladih, ki niso zaposleni, se ne izobražujejo ali usposabljajo
   2014/C 30/03
   SVET IN PREDSTAVNIKI VLAD DRŽAV ČLANIC, KI SO SE SESTALI V OKVIRU SVETA,
   SE ZAVEDAJO, DA:
   
               1.
            
            
               so mlade ženske in moški pomemben vir Evrope. So njen potencial danes in v prihodnosti, hkrati pa se soočajo z mnogimi izzivi, kot so brezposelnost in z njo povezani socialni problemi (1). Da bi se izkopali iz sedanje krize in se v prihodnje izognili podobnim težavam, morajo vse države članice sprejeti takojšnje ukrepe za spodbujanje zaposlovanja mladih, izobraževanje in usposabljanje ter udeležbo in vključevanje mladih v družbo.
            
         
               2.
            
            
               Mladi, ki niso zaposleni, se ne izobražujejo ali usposabljajo (v nadaljnjem besedilu: mladi iz skupine NEET) (2), se lahko soočajo z negativnimi socialnimi razmerami, kot so izolacija, nesamostojnost, tvegano vedenje ter nestabilno duševno in telesno zdravje, kar pomeni, da pozneje v življenju pri njih obstaja še večja nevarnost brezposelnosti in socialne izključenosti. Socialna izključenost mladih ljudi, zlasti mladih iz skupine NEET, lahko negativno vpliva na gospodarstvo in Evropi povzroči velike stroške. Gospodarska izguba zaradi nesodelovanja mladih na trgu dela je leta 2011 znašala 153 milijard EUR. To je konzervativna ocena, ki ustreza 1,2 % BDP v EU (3).
            
         
               3.
            
            
               Mladi iz skupine NEET so bolj ali manj ranljivi, z različnimi značilnostmi in potrebami. Zato je potreben posameznikom prilagojen pristop, da bi jih (znova) učinkovito in uspešno vključili na trg dela, v sistem izobraževanja ali usposabljanja ter družbeno življenje.
            
         
               4.
            
            
               Ta pristop je omenjen v Priporočilu Sveta o vzpostavitvi jamstev za mladino, sprejetem 22. aprila 2013 (4). V tem priporočilu je določeno, da bi morali vsi, ki so mlajši od 25 let, v štirih mesecih po tem, ko izgubijo zaposlitev ali končajo formalno izobraževanje, prejeti kakovostno ponudbo za zaposlitev, nadaljnje izobraževanje, vajeništvo ali pripravništvo (5).
            
         
               5.
            
            
               Evropska panorama spretnosti in napovedi Cedefopa o potrebah po znanjih in spretnostih so lahko v podporo političnim pobudam, namenjenim zmanjšanju brezposelnosti med mladimi, pri ugotavljanju pomanjkanja novih znanj in spretnosti ter trendih glede znanj in možnosti na trgu dela.
            
         
               6.
            
            
               Dejavniki tveganja, ki povečujejo možnosti, da se oseba znajde v skupini NEET, so pogosto kombinacija osebnih, gospodarskih, izobraževalnih in družbenih okoliščin.
            
         
               7.
            
            
               Mladinsko delo, prostovoljne dejavnosti, aktivno državljanstvo ter neformalno in priložnostno učenje imajo lahko pomembno in dopolnilno vlogo, saj mladim, zlasti tistim iz skupine NEET, prinašajo dodano vrednost pri prehodu na trg dela: vzpostavljajo povezave med sistemi izobraževanja in zaposlovanja, dopolnjujejo formalni izobraževalni sistem, krepijo samozavest, socialni kapital in osebni razvoj ter mehke in tehnične veščine, ki izboljšujejo njihove možnosti za zaposlitev.
            
         
               8.
            
            
               V skupnih sklepih konference EU o mladih, ki jo je litovsko predsedstvo organiziralo od 9. do 12. septembra 2013, je poudarjena potreba po prilagoditvi izobraževanja potrebam mladih in povpraševanju na trgu dela, lažjem prehodu iz izobraževanja v zaposlitev in izboljšanju pogojev za vključitev mladih na trg dela (6);
            
         MENIJO, DA:
   
               9.
            
            
               je treba pregledati in oceniti obstoječe raziskave, sisteme in programe, povezane z mladimi iz skupine NEET, na lokalni, regionalni, nacionalni in evropski ravni ter tako ugotoviti, kaj osebe iz te skupine, zlasti neaktivne, ovira pri dostopu do storitev.
            
         
               10.
            
            
               Mladinska politika, zlasti mladinsko delo, lahko prispeva k uspešnemu izvajanju pobud EU za boj proti brezposelnosti in neaktivnosti mladih, kot sta sveženj za zaposlovanje mladih in zlasti jamstvo za mlade. Da bi dosegli kar najboljše rezultate, so torej potrebni usklajeni nacionalni ukrepi, ki bi se vzajemno dopolnjevali, in drugi politični instrumenti.
            
         
               11.
            
            
               Zagotoviti je treba celosten pristop in medsektorsko sodelovanje, da bi zagotovili socialno vključevanje mladih iz skupine NEET. Ključnega pomena so vseživljenjske socialne naložbe v znanje in sposobnosti ljudi, da bi povečali njihove možnosti za vključitev na trg dela in v družbo (7). Vse instrumente in ukrepe politike bi bilo treba usklajevati in izvajati na lokalni, regionalni, nacionalni in evropski ravni, pri oblikovanju in izvajanju ukrepov za socialno vključevanje mladih pa bi morale sodelovati najrazličnejše zainteresirane strani.
            
         
               12.
            
            
               Preprečevanje bi moralo biti prednostna naloga, da bi se izognili naraščanju števila mladih v skupini NEET in prekinili medgeneracijski krog socialne izključenosti. Potreben je proaktiven pristop, ki bi vključeval družino, vzgojitelje v vrtcih, šole, zlasti srednje in poklicno izobraževanje, ponudnike usposabljanja in neformalnega izobraževanja, nevladne organizacije, zlasti organizacije mladih, mladinske delavce, starše in druge zainteresirane strani, da bi dovolj zgodaj ukrepali in tako preprečili, da mladi postanejo del skupine NEET.
            
         
               13.
            
            
               Politični ukrepi morajo upoštevati raznolikost mladih iz skupine NEET in se na podlagi tega izvajati na različnih stopnjah ter zajemati raznovrstne cilje in dejavnosti. Več pozornosti je treba nameniti obravnavi razlik med spoloma v izobraževanju, socialni politiki in politiki zaposlovanja ter mladim s posebnimi potrebami.
            
         
               14.
            
            
               Ukrepi za mlade iz skupine NEET bi morali biti prilagojeni posameznikom in prožni, njihov cilj pa bi morali biti dolgoročni in trajnostno pozitivni rezultati na trgu dela ter pri (ponovnem) vključevanju v sistem izobraževanja ali usposabljanja ter državljansko in družbeno življenje. Pri delu z mladimi iz skupine NEET bi bilo treba uporabljati inovativne načine, vzajemno učenje in dejavnosti ozaveščanja.
            
         
               15.
            
            
               Učinkovita poraba sredstev iz evropskih strukturnih in naložbenih skladov, zlasti Evropskega socialnega sklada ter evropskih pobud in programov, vključno s pobudo za zaposlovanje mladih in Erasmusom+, je ključnega pomena pri zagotavljanju zagona za projekte na področju socialnega vključevanja mladih;
            
         POZIVAJO DRŽAVE ČLANICE IN KOMISIJO, NAJ V SKLADU S SVOJIMI PRISTOJNOSTMI IN OB SPOŠTOVANJU NAČELA SUBSIDIARNOSTI:
   
               16.
            
            
               vzpostavijo, izvajajo in po potrebi še naprej razvijajo nacionalne, regionalne in/ali lokalne strategije ali programe, kot so izvedbeni načrti za jamstvo za mladino, da bi okrepili socialno vključenost mladih iz skupine NEET. Strategije bi morale temeljiti na dokazih in medsektorskem sodelovanju ter vključevati vse zainteresirane strani. Izdelava strategij bi morala vključevati pogovore s ciljno skupino, načrtovanje, izvajanje, spremljanje in oceno učinkovitih instrumentov politike. Pri spremljanju in oceni dostopa do ukrepov politike ter njihovih rezultatov bi bilo treba upoštevati različnost spolov;
            
         
      na področju preprečevanja
   
   
               17.
            
            
               spodbujajo dostop do ustreznih, cenovno in drugače dostopnih ter visoko kakovostnih storitev, kot so vzgoja in izobraževanje v zgodnjem otroštvu, nastanitev, zdravstvene in socialne storitve, s katerimi bi preprečili, da bi se mladi znašli v skupini NEET ali ostali v njej;
            
         
               18.
            
            
               spodbujajo mladinsko delo in investirajo vanj ter mladim iz skupine NEET olajšajo dostop do njegovih služb, in sicer z okrepitvijo medsektorskega sodelovanja med ustreznimi zainteresiranimi stranmi;
            
         
               19.
            
            
               nadaljujejo prizadevanja za celovit pristop, s katerim bi preprečili predčasno opustitev izobraževanja in ki bi vključeval preventivne in intervencijske ukrepe (8);
            
         
               20.
            
            
               izdelajo ter izvajajo nove in posameznikom prilagojene pristope, kot so ulično in/ali terensko delo z mladimi, da bi zagotovile večjo socialno vključenost mladih iz skupine NEET; v celoti izkoristijo potencial mladinskega dela pri krepitvi samozavesti in osebnem razvoju mladih ter kot prispevek k zmanjšanju števila tistih, ki predčasno opustijo izobraževanje (9);
            
         
               21.
            
            
               spodbujajo in podpirajo visoko kakovostno usmerjanje, vključno z obveščanjem o poklicnih poteh, pravicah pri delu, zaposlovanju in možnostih izobraževanja ter možnostih prostega gibanja, pa tudi celovitejšim svetovanjem in podporo vsem mladim, zlasti tistim, ki bi se lahko znašli v skupini NEET, in njihovim družinam;
            
         
               22.
            
            
               okrepijo zmogljivosti mladinskih organizacij, mladinskega dela in drugih oblik vključevanja kot sredstev za sodelovanje ter okrepijo njihov potencial za spodbujanje socialnega vključevanja mladih iz skupine NEET;
            
         
               23.
            
            
               spodbujajo lokalne pobude in načrte za socialno kohezijo pri razvoju konkretnih ukrepov, namenjenih mladim iz skupine NEET, da bi jih (znova) vključili v lokalne skupnosti;
            
         
               24.
            
            
               uporabljajo Evropski mladinski portal kot informacijsko platformo za obveščanje mladih o vprašanjih, povezanih s socialno vključenostjo;
            
         
      na področju izobraževanja, usposabljanja in neformalnega učenja:
   
   
               25.
            
            
               izboljšajo dostop do druge priložnosti za izobraževanje in podpirajo pridobivanje in/ali razvoj znanj in spretnosti, prilagojenih potrebam na trgu dela;
            
         
               26.
            
            
               spodbujajo in izboljšajo razpoložljivost poklicnega svetovanja in usmerjanja, prilagojenega potrebam socialno izključenih mladih ljudi v vseh fazah njihovega življenja;
            
         
               27.
            
            
               v skladu z nacionalnimi okoliščinami in posebnostmi ter kot se državam članicam zdi ustrezno, najpozneje do leta 2018 vzpostavijo ureditev za potrjevanje neformalnega in priložnostnega učenja, ki posameznikom omogoča, da to znanje uporabijo za svojo poklicno pot in nadaljnje učenje (10);
            
         
               28.
            
            
               povečajo dostopnost in kakovost izobraževanja in varstva v zgodnjem otroštvu. Otrokom iz okolja z omejenimi možnostmi bi morali zagotoviti dodatno pomoč (11);
            
         
               29.
            
            
               izvajajo program Erasmus+ kot instrument za podporo pri pridobivanju družbenih ter državljanskih kompetenc in spretnosti ter izboljšanje mobilnosti in zaposljivosti mladih;
            
         
      na področju prehoda iz izobraževanja v zaposlitev
   
   
               30.
            
            
               vzpostavijo partnerstva med javnimi zavodi in zasebnimi agencijami za zaposlovanje, službami za poklicno usmerjanje in drugimi specializiranimi zavodi za mlade (nevladne organizacije, mladinski centri in združenja), ki bodo pomagali olajšati prehod iz brezposelnosti, nedejavnosti, izobraževanja ali usposabljanja v zaposlitev;
            
         
               31.
            
            
               spodbujajo visokokakovostno učenje na delovnem mestu, npr. vajeništva, pripravništva in delovno prakso, kot učinkovit ukrep za izboljšanje trajnostnega prehoda iz izobraževanja in usposabljanja v zaposlitev, zlasti s spodbujanjem znanj in spretnosti, ki ustrezajo potrebam na trgu dela, in njihovim usklajevanjem s temi potrebami, med drugim v okviru Izjave Sveta o evropski koaliciji za vajeništva (12);
            
         
               32.
            
            
               izvajajo ukrepe za boj proti brezposelnosti mladih, zlasti za izboljšanje prehoda, ter pri tem upoštevajo Priporočilo Sveta o vzpostavitvi jamstev za mladino, med drugim s krepitvijo partnerskih pristopov (tudi tistih, ki vključujejo službe za pomoč mladim), pravočasnim posredovanjem in aktiviranjem, ukrepi za podporo pri vključevanju na trg dela (vključno z izboljšanjem znanj in spretnosti ter ukrepi, povezanimi s trgom dela), uporabo skladov Evropske unije ter oceno in nenehnim izboljševanjem programov;
            
         
      na področju zaposlovanja:
   
   
               33.
            
            
               s pomočjo ukrepov za dejavno vključevanje okrepijo polno in dejavno udeležbo na trgu dela, spodbujajo ustvarjalnost in inovativnost mladih pri iskanju samozaposlitvenih možnosti, podpirajo podjetništvo in prve delovne izkušnje;
            
         
               34.
            
            
               odpravijo ovire, tudi starostne, ter druge oblike diskriminacije pri (ponovnem) vstopu na trg dela, rešijo vprašanje različnih oblik negotovih zaposlitev in po potrebi analizirajo možnosti za zmanjšanje stroškov dela, ki ne spadajo v plačo, da bi izboljšali možnosti zaposlovanja mladih (13);
            
         
               35.
            
            
               zavodom za zaposlovanje skupaj z mladinskimi organizacijami in drugimi partnerji za pomoč mladim omogočijo, da jim čim prej zagotovijo individualno usmerjanje in načrtovanje ukrepov, vključno s prilagojenimi individualnimi programi podpore, ki že na začetku temeljijo na načelu vzajemne obveznosti;
            
         
               36.
            
            
               vključijo zainteresirane strani na področju mladinske politike in mlade, pa tudi mladinske in druge organizacije civilne družbe, v oblikovanje in izvajanje ustreznih politik, vključno z jamstvom za mlade, pri čemer naj bodo pozorne zlasti na potencial mladinskega dela pri odkrivanju mladih, ki bi se lahko znašli v skupini NEET, ter vzpostavijo povezave med njimi in ponudniki storitev; pooblastijo zainteresirane strani, ki se ukvarjajo z mladimi, da spodbujajo in oglašujejo možnosti, ki jih zagotavlja jamstvo za mlade, ter druge pobude za zaposlovanje in usposabljanje;
            
         
               37.
            
            
               v celoti prispevajo k razvoju mreže EURES v pravo vseevropsko mrežo za posredovanje delovnih mest in zaposlovanje, prilagojeno potrebam trgov dela v posameznih državah članicah, vključno s prostimi delovnimi mesti v javnih zavodih in zasebnih agencijah za zaposlovanje, ter po potrebi vajeništvi in pripravništvi (14);
            
         
               38.
            
            
               podpirajo usklajevanje poklicnega, zasebnega in družinskega življenja, da bi preprečile in odstranile ovire za vključevanje na trg dela;
            
         POZIVAJO KOMISIJO, NAJ:
   
               39.
            
            
               predvidi izmenjavo najboljših praks z ustreznimi instrumenti, ki jih ima na voljo, vključno z zbirnim poročilom o najboljših praksah v državah članicah v zvezi s pobudami za (ponovno) vključevanje mladih iz skupine NEET na trg dela in v izobraževalni sistem; upošteva druge raziskovalne študije in pobude na tem področju ter razširja njihove rezultate; uporabi dobre prakse iz projektov, ki se financirajo iz programov in skladov EU (npr. Mladi v akciji, program vseživljenjskega učenja, Erasmus+ in Evropski socialni sklad) ter obstoječa omrežja za sodelovanje na področju mladinske politike, kot je Evropski center znanja za mladinsko politiko (ECZMP);
            
         
               40.
            
            
               upošteva prispevek mladih pri rednem in sistematičnem ocenjevanju prihodnjih potreb trga dela ter zahtevanih spretnosti in kompetenc;
            
         
               41.
            
            
               spodbuja in zagotavlja, da bodo prihodnji programi EU za mlade, kot je Erasmus+, prednostno obravnavali mlade z manj možnostmi, zlasti tiste iz skupine NEET;
            
         
               42.
            
            
               spodbuja dialog med zainteresiranimi stranmi, ki se zanimajo za mladinska vprašanja, vključno s predstavniki mladinskega dela in gospodarstva, pri čemer bi glavno pozornost namenili mladim iz skupine NEET, njihovemu individualnemu svetovanju in razvoju socialnih spretnosti;
            
         
               43.
            
            
               v okviru seminarja na visoki ravni, ki bo temeljil na medsektorskem sodelovanju med podjetji, univerzami, javnimi organi, mladimi in drugimi zainteresiranimi stranmi, preuči izzive in možne rešitve za mlade iz skupine NEET;
            
         
               44.
            
            
               še naprej spremlja dogajanja v zvezi z oblikovanjem, izvajanjem in rezultati programov jamstva za mlade prek večstranskega nadzora, ki ga zagotavlja Odbor za zaposlovanje v okviru evropskega semestra, analizira učinek sprejetih politik in redno poroča o teh dogajanjih;
            
         
               45.
            
            
               še naprej podpira prizadevanja držav članic in drugih zainteresiranih strani za povečanje možnosti visokokakovostnega učenja na delovnem mestu, zlasti v okviru evropske koalicije za vajeništva, ter spodbuja izmenjavo najboljših praks in izkušenj glede programov vajeništva.
            
         
      (1)  Leta 2012 je bilo v Evropi 7,5 milijona mladih med 15. in 24. letom starosti ter dodatnih 6,5 milijona mladih med 25. in 29. letom starosti, ki niso zaposleni, se ne izobražujejo ali usposabljajo. To pomeni znatno povečanje deležev skupine NEET (not in employment, education or training): leta 2008 je znašal 11 % oseb, starih od 15 do 24 let, in 17 % oseb, starih od 25 do 29 let; do leta 2012 sta se ta deleža povečala na 13 % oziroma 20 % (po podatkih Eurostata).
   
      (2)  Odbor za zaposlovanje se je na seji 19. maja 2010 dogovoril, da opredelitev „mladih, ki niso zaposleni, se ne izobražujejo ali usposabljajo,“ zajema brezposelne osebe (po opredelitvi Mednarodne organizacije dela (ILO)), ki se nikjer ne izobražujejo in usposabljajo, ter neaktivne osebe (po opredelitvi ILO), ki se nikjer ne izobražujejo in usposabljajo.
   Glej http://ec.europa.eu/social/BlobServlet?docId=6602&langId=en
   
      (3)  Mladi iz skupine NEET. Mladi, ki niso zaposleni, se ne izobražujejo ali usposabljajo: Značilnosti, stroški in odzivi politik v Evropi, stran 2. Eurofound (2012)
   Glej http://www.eurofound.europa.eu/pubdocs/2012/54/en/1/EF1254EN.pdf
   
      (4)  UL C 120, 26.4.2013, str. 1.
   
      (5)  Na podlagi sporočila Komisije „Poziv k ukrepanju v zvezi z brezposelnostjo mladih“ iz junija 2013 ter s tem povezanih sklepov Evropskega sveta morajo države članice z regijami, ki imajo več kot 25-odstotno stopnjo brezposelnosti mladih, do decembra 2013 predložiti izvedbeni načrt za jamstva za mladino, ostale države članice pa morajo to storiti leta 2014.
   
      (6)  Skupni sklepi konference EU o mladih (Vilna, od 9. do 12. septembra 2013).
   
      (7)  Sklepi Sveta z dne 20. junija 2013„Socialne naložbe za rast in kohezijo“.
   
      (8)  Priporočila Sveta z dne 28. junija 2011 o politikah za zmanjševanje osipa, UL C 191, 1.7.2011, str. 1.
   
      (9)  Glej Priporočila Sveta z dne 28. junija 2011 o politikah za zmanjševanje osipa, UL C 191, 1.7.2011, str. 1. Eden izmed krovnih ciljev Evrope 2020, ki jih je sprejel Evropski svet, je zmanjšati delež tistih, ki predčasno zapustijo izobraževanje, na manj kot 10 % in povečati delež mladih s končano terciarno ali enakovredno izobrazbo na najmanj 40 %.
   
      (10)  Priporočilo Sveta z dne 20. decembra 2012 o potrjevanju neformalnega in priložnostnega učenja (UL C 398, 22.12.2012, str. 1).
   
      (11)  Sklepi Sveta o predšolski vzgoji in varstvu: zagotovimo vsem našim otrokom najboljši izhodiščni položaj za življenje v jutrišnjem svetu (UL C 175, 15.6.2011, str. 8).
   
      (12)  Izjava Sveta z dne 15. oktobra 2013 o evropski koaliciji za vajeništva.
   
      (13)  Glej Priporočilo Sveta z dne 22. aprila 2013 o vzpostavitvi jamstva za mladino (UL C 120, 26.4.2013, str. 1), točka 16.
   
      (14)  Izvedbeni sklep Komisije z dne 26. novembra 2012 o izvajanju Uredbe (EU) št. 492/2011 Evropskega parlamenta in Sveta glede uravnoteženja ponudbe in povpraševanja po prostih delovnih mestih ter postavitve mreže EURES na nove temelje. UL L 328, 28.11.2012, str. 21.